送張秘書充劉相公通汴河判官便赴江外覲省
作者：岑參
朝代：唐

paragraphs: 前年見君時，見君正泥蟠。
去年見君處，見君已風[摶]。
朝趨赤墀前，高視青雲端。
新登麒麟閣，適脫獬豸冠。
劉公領舟楫，汴水揚波瀾。
萬里江海通，九州天地寬。
昨夜動使星，今旦送征鞍。
老親在吳郡，令弟雙同官。
鱸鱠賸堪憶，蓴羹殊可餐。
既參幕中畫，復展膝下歡。
因送故人行，試歌行路難。
何處路最難，最難在長安。
長安多權貴，珂珮聲珊珊。
儒生直如弦，權貴不須干。
斗酒取一醉，孤琴爲君彈。
臨岐欲有贈，持以握中蘭。